Sólarkísilverksmiðju valinn staður á Grundartanga Samkvæmt heimildum Skessuhorns verður fyrir hádegi á morgun skrifað undir viljayfirlýsingu milli Faxaflóahafna og fulltrúa bandaríska fyrirtækisins Silicor materials um byggingu sólarkísilverksmiðju í Kataneslandi , skammt norðan við byggingar Norðuráls á Grundartanga . Forsvarsmenn Faxaflóahafna hafa á liðnum misserum átt í viðræðum við fulltrúa bandaríska fyrirtækisins um byggingu verksmiðjunnar sem verður stór á íslenskan mælikvarða , en áætlaðir kostnaður við byggingu hennar er 77 milljarðar króna . Verksmiðjan gæti framleitt um 16 þúsund tonn af kísil á ári og mannaflsþörf er um 420 starfsmenn . Krafist verður sérfræðiþekkingar í um helming starfanna . Engum vafa er því undirorpið að um gríðarlega lyftistöng verður að ræða fyrir atvinnulífið á Vesturlandi . Eins og fram hefur komið í fréttum Skessuhorns um málið nýtist græn orka með þessu móti í umhverfisvæna starfsemi , mannfreka , en engu að síður hóflega orkukrefjandi . Góð hafnaraðstaða á Grundartanga er talinn lykillinn að vali Silicor materials á staðsetningu verksmiðjunnar . Þá er framleiðsla kísilsins sérstök að því leyti að efnið er hreinsað með bræddu áli og það selt til framleiðenda sólarrafhlaða . Skipulagsmál á Grundartanga heyra undir Hvalfjarðarsveit . Sveitarstjórn þar lýsti í vor yfir stuðningi við hugmyndir um byggingu verksmiðjunnar og tók jákvætt í ívilnun vegna byggingar hennar . Ívilnanir geta falist í lækkun tryggingagjalds , tekjuskatts og fasteignaskatts til ákveðins tíma . Hugmyndir Silicor materials byggjast á að þegar í október á þessu ári geti byggingarframkvæmdir hafist á Grundartanga .